- Trebaju doći novi ljudi koji Hrvatsku neće gledati kao imovinu, nego kao domovinu - rekao je Ivan Lovrinović, profesor Ekonomskog fakulteta u Zagrebu u današnjoj emisiji Nedjeljom u 2 na HTV-u. Rekao je da je sklon vjerovanju da prava ekipa za godinu dana može "Hrvatsku okrenuti na glavu".

- Imam vrlo jasan pogled na to što treba napraviti, zato me i napadaju, ali ja nisam sam, ja sam samo dio skupine ekonomista, vrlo izvrsnih ekonomista. Mi imamo jasan plan i program što treba napraviti - rekao je Lovrinović.

Hrvatskoj na putu izlaska iz krize stoji 300-400 ljudi koji su se od 1995. do danas izmjenjivali u Saboru, vladama i financijskim institucijama, smatra Lovrinović. Rekao je da su to ljudi koji odlaze pa se vraćaju na funkcije nakon četiri godine.

- Po mom mišljenju, a i još nekih, to su ti ljudi koji su oblikovali trendove i utjecali u najvećoj mjeri na put kojim će se Hrvatska kretati - rekao je Lovrinović, dodajući da su to političke, ali i financijske i poduzetničke elite. Rekao je da je savez poduzetnika i političara, takozvani crony kapitalizam, jako opasan.

Lovrinović je rekao da se te ljude može maknuti izborima i aktivizmom. Zbog toga je, kaže, osnovao udrugu "Promijenimo Hrvatsku". Rekao je da je "strašno" da 40-50 posto ljudi ne izlazi na izbore.

Vanjski dug povećali za 30 milijardi eura

Lovrinović je rekao da su potrebni novi ljudi koji su se već pojavili, ljudi koji dosad nisu obnašali funkcije, ili jesu, ali su bili pozitivci.

- To je jedna nova snaga, novi vjetar kojem treba dati priliku. I HDZ i SDP će zdušno raditi da taj klin pokušaju izbaciti - rekao je Lovrinović. Dodao je da pritom misli na ljude kao što su Ivan Vilibor Sinčić iz Živog zida i gradonačelnik Metkovića Božo Petrov. Za Živi zid rekao je da su to revolucionarni i mladi ljudi koje drugi pokušavaju prikazati kao ridikule i neznalice.

- Pa treba se ići tamo boriti protiv tih ljudi, ovrha, angažirati se... - rekao je Lovrinović.

Dodao je da te nove snage nisu ni lijevi ni desni ekstremisti već pravi centar koji zamišlja Hrvatsku u kojoj svi imaju jednake mogućnosti. Najavio je i osnivanje vlastite stranke ili udruge, u pogledu čega je izrazio veliki optimizam. Nije isključio mogućnost koalicije s istomišljenicima.

- Sigurno je da nećemo koalirati ni s HDZ-om ni sa SDP-om, oni su izgubili kredibilitet, a o svemu drugome možemo razgovarati - rekao je Lovrinović. Lovrinović je rekao da će HDZ, ako i dođe na vlast, imali jako slabu vladu.

Pozvao je ljude koji su bili na vlasti da kažu zašto su dopustili da se od 2003. do 2009. vanjski dug poveća za 30 milijardi eura, što je koindiciralo sa završetkom prodaje hrvatskih banaka. Rekao je da su tijekom tog razdoblja udareni snažni temelji nestabilnosti sustava.

Kontaminirani proizvod

Rekao je da nam trebaju radikalne promjene monetarnog sustava, a komentirajući prijedloge münchenskog IFO-a, koji je surađivao na izradi HDZ-ova gospodarskog programa, rekao je podržava deeuroizaciju za koju se i sam već dugi niz godina zalaže.

- Došao je profesor Hans-Werner Sinn, jedan od najpoznatijih ekonomista u Europi, on je potvrdio ono što skupina ekonomista i ja govorimo već 15 godina - rekao je. Rekao je da HDZ ima tri ekonomske struje te da se ne zna koja će prevladati.

Govoreći o situaciji sa švicarcima rekao da je, ako se dođe do dogovora banaka i dužnika, važno da kamatna stopa ima dva dijela - fiksni i varijabilni. Fiksni je bankina marža, a druga je referentna, koju je teško odrediti, ali nije nemoguće.

- Mislim da je jedino pravo rješenje na ovom modelu, da se pronađe prihvatljiva granica za dužnike, da se pošteno odrede kriteriji kamatne stope, a da sve to nadgleda regulator, HNB - rekao je Lovrinović.

Lovrinović je rekao da je vidljivo da ova Vlada pokušava iskoristiti ovu situaciju te izrazio nadu da će "prerezati" ako bude potrebno.

- To bi za mene bilo pozitivno iznenađenje i dobar politički potez. Pogodna bi bila klima da se to napravi jer banke nisu u gubicima - rekao je Lovrinović. Dodao je da se kod kredita u švicarcima radi o rizičnom, kontaminiranom proizvodu koje banke nisu predstavile klijentima onako kako su trebale.

- Ti ljudi nisu eksperti iz ekonomije. Najveći dio nema pojma o tome - rekao je.

Vuković neodgojen

Na pitanje voditelja Aleksandra Stankovića može li zbog kritiziranja banaka dobiti kredit, rekao je da će možda pokušati uzeti neki manji kredit da to provjeri. Naglasio je i da, unatoč kritikama, bankama želi dobro.

Kritizirao je izjavu guvernera HNB-a Borisa Vujčića, koji je rekao da ljudi koji govore o ukidanju devizne klauzule ne znaju o čemu pričaju jer bi to dovelo do devalvacije, inflacije i povratka u SFRJ

- Ja u tome ne mogu prepoznati govor jednog guvernera. Guverneri ne govore ideološkim jezikom. Tu se radi o jednom pokušaju plašenja, klasificiranja - rekao je Lovrinović. Kritizirao je i Vujčićevu preporuku na čitanje knjige "Zašto nacije propadaju".

- Ja mislim da ne trebamo čitati tu knjigu, sudjelujemo u reality showu - rekao je Lovrinović. Dodao je da je guverner zapravo direktor jedne velike mjenjačnice koja ne radi ono što bi trebala raditi narodna banka. Rekao je da je velik problem ove zemlje nedostatak kompetencije za obavljanje funkcija.

Komentirao je optužbe mladog ekonomista Vuka Vukovića koji je Lovrinovića i njegovog kolegu Dragu Jakovčevića nazvao neznalicama.

- Meni je žao, on je naš bivši student, ali loše je odgojen. Njegova škola na taj način nastoji sebi prikupiti bodove - optužio je Lovrinović.

Polet i SANU

Dotaknuo se i afere kada je s bivšim dekanom Dinkom Tipurićem optužen da je kao profesor izrađivao nepotrebne znanstvene studije. Rekao je da je istina da su radili projekte, ali da je sve transparentno te da je na to ponosan. Nije jasno rekao koliko je za taj rad plaćen.

Rekao je da je fakultet zbog tog skandala pretrpio veliku štetu te da su im prihodi od takvih projekata minorizirani. Smatra da iza toga stoje interesi konzultantskih lobija koji višestruko skuplje naplaćuju iste stvari. Kao primjer naveo je studiju o izgradnji pelješkog mosta, u čijoj je izjavi sudjelovao. Vlada je tražila novu studiju od Francuza koja je 4-5 i više puta skuplja, a oni su potvrdili što su oni rekli, rekao je Lovrinović.

Lovrinović se prisjetio i osamdesetih godina, kada je bio dio Poletove ekipe. Rekao je da je već tada kritizirao ekonomsku politiku, a istaknuo je kako se Polet tada snažno suprotstavio velikosrpskom memorandumu SANU-a.

>> Udruga Franak: Tri opcije kako riješiti problem s kreditom

>> Lovrinović o kreditima u 'švicarcima': Sve to podsjeća na lihvu